INFORMACIJA

O PETOM JAVNOM SLUŠANjU

ODBORA ZA USTAVNA PITANjA I ZAKONODAVSTVO NA TEMU:

„PROMENE USTAVA REPUBLIKE SRBIJE U OBLASTI PRAVOSUĐA“, ODRŽANOM 27. MAJA 2021. GODINE

Odbor za ustavna pitanja i zakonodavstvo je, na osnovu odluke donete na 40. sednici, održanoj 21. maja 2021. godine, dana 27. maja 2021. godine, održao Peto javno slušanje na temu: „Promene Ustava Republike Srbije u oblasti pravosuđa“. Javnim slušanjem je predsedavala Jelena Žarić Kovačević, predsednik Odbora za ustavna pitanja i zakonodavstvo.

Javnom slušanju su prisustvovali članovi Odbora: Nevena Veinović, Luka Kebara, Dubravka Kralj, Ilija Matejić, Vuk Mirčetić, Uglješa Mrdić, Violeta Ocokoljić, Balint Pastor, Olja Petrović, Željko Tomić i Toma Fila, Miloš Terzić, Borislav Kovačević i Đorđe Todorović, zamenici članova Odbora.

Učesnici javnog slušanja bili su i: predsednik Narodne skupštine Ivica Dačić; Maja Popović, ministar pravde, Vladimir Vinš, viši savetnik u Ministarstvu pravde; prof. dr Vladan Petrov, sudija Ustavnog suda i član Venecijanske komisije; Nenad Vujić, direktor Pravosudne akademije; Brajan Ebel (Brian Ebel); savetnik i zamenik šefa Misije pri Ambasadi Kanade; Den Kerol, Ambasada Sjedinjenih Američkih Država; Konstantinos Androulakis, Ambasada Grčke; Nj. eks. g. Raul Bartolomeo, ambasador Španije; Silija Somerstajn (Celia Sommerstein), zamenik šefa Političkog odeljenja Ambasade Velike Britanije; Sanja Torov, politički savetnik u oblasti vladavine prava, Ambasada Velike Britanije; dr Aleksandar Momirov, viši savetnik za vladavinu prava*,* Ambasada Kraljevine Holandije; George Stawa, savetnik za pravosuđe, Ambasada Austrije; Daniel Mosheni, politički referent, ambasada Nemačke; Jovana Krajnović, ambasada Finske; Nadia Ćuk, zamenik šefa misije Saveta Evrope u Beogradu; Danko Runić, Kancelarija Saveta Evrope u Beogradu; Sara Gruen, zamenica šefa Misije OEBS-a u Srbiji; Bogdan Urošević, Misija OEBS-a u Srbiji; Ivana Ramadanović, Misija OEBS-a u Srbiji; Mateja Novčić Štancar, zamenik šefa Delegacije EU u Srbiji i Mirjana Cvetković, savetnik za pravna pitanja u Delegaciji EU u Srbiji.

 Na početku javnog slušanja prisutnima se obratio predsednik Narodne skupštine Ivica Dačić. On je rekao da je procedura za izmenu Ustava kompleksna i iziskuje saglasnost u praktično svim granama vlasti: zakonodavnoj, izvršnoj i sudskoj, a na kraju i potvrdu predloženih promena na referendumu. On je istakao i da je, ne manje važno od procedure, učešće široke javnosti u pripremi ustavnih promena, jer samo to je garancija da će se doći do rešenja koja će biti primerena našem demokratskom razvoju, kao i usklađena sa našim obavezama koje proističu iz pregovora o članstvu u Evropskoj uniji. On je naglasio da su tokom prethodna četiri javna slušanja obavljene dobre diskusije u izuzetno širokom krugu učesnika, kao i da očekuje da će iz svih tih razgovora proisteći dobra i korisna rešenja. Predsednik Narodne skupštine je zamolio učenike javnog slušanja da krajnje otvoreno i konkretno iznesu sve sugestije, pa i iskustva iz sličnih procedura u drugim državama, jer postoji otvorenost za sve predloge koji mogu da doprinesu da ustavni okvir naše zemlje bude savremeniji i pravičniji.

 On je ukazao i na to da se, kao paradoks, javlja da se Narodna skupština najviše zalaže za promenu Ustava, dok oni kojih se to tiče, odnosno sudije i tužioci, ne izražavaju veliku podršku, kao što i političke stranke, koje za sebe govore da su proevropske političke stranke, takođe se protive promeni Ustava.

 Ministar pravde Maja Popović, kao ovlašćeni predstavnik predlagača, objasnila je razloge za promenu Ustava u oblasti pravosuđa. Predložene promene Ustava predviđene su kao aktivnost u Akcionom planu za pregovaračko poglavlje 23 koje je Vlada Republike Srbije usvojila 27. aprila 2016. godine (revidiran 10. jula 2020. godine) i one su najznačajnija reforma u oblasti vladavine prava, koja predstavlja osnovnu vrednost svakog demokratskog društva i jedan je od prioriteta politike Evropske unije. Istakla je da je, kako je i bilo predviđeno, Republika Srbija u prethodnom periodu analizirala postojeće odredbe Ustava sa stanovišta opšte prihvaćenih evropskih i međunarodnih standarda, izraženih kroz dokumenta EU, UN, Saveta Evrope, posebno Venecijanske komisije, ali i grupe država protiv korupcije (GRECO), Evropske komisije za efikasnost pravosuđa SEPEŽ (CEPEJ), Konsultativnog veća evropskih studija, Konsultativnog veća evropskih tužilaca i Evropske mreže saveta pravosuđa, kao i da je posle sprovedene analize, utvrđeno da je neophodno promeniti odredbe Ustava u oblasti pravosuđa, u cilju uspostavljanja boljeg sistema predlaganja, izbora, premeštaja i prestanka sudijske funkcije sudija, predsednika sudova, javnih tužilaca i zamenika javnih tužilaca, kao i da bi to omogućilo da ulazak u pravosuđe bude zasnovano na objektivnim kriterijumima vrednovanja, pravičnim procedurama izbora, otvorenosti za sve kandidate odgovarajućih kvalifikacija i transparentnosti iz ugla opšte javnosti. S tim u vezi, istakla je i da je neophodno utvrditi veću transparentnost Visokog saveta sudstva i Državnog veća tužilaca, kao i sudija i javnih tužilaca jer će to omogućiti stvaranje boljeg pravosuđa i dodala da će se veća odgovornost podstaći propisivanjem stalnosti funkcija.

 Na kraju svog izlaganja, ministar pravde je istakla i da je potrebno utvrditi veću odgovornost Visokog saveta sudstva i Državnog veća tužilaca, kao i sudija i javnih tužilaca, jer će to omogućiti stvaranje boljeg pravosuđa, istakla je ministarka i dodala da će se veća odgovornost podstaći propisivanjem stalnosti funkcija, kao i da je svaka primedba, sugestija i kritika u toku javnog slušanja od velikog značaja, sa krajnjim ciljem da se u okviru ove diskusije dođe do najboljih rešenja u ustavnim promenama u oblasti pravosuđa.

 U diskusiji koja je usledila učestvovali su:

 Vladan Petrov, sudija Ustavnog suda i član Venecijanske komisije govorio je o proceduralnim aspektima, kao i pravnim karakteristikama promene Ustava. On je ukazao da je propisana procedura promene Ustava vrlo kompleksna jer uključuje više koraka, odnosno faza. On je podsetio da se postupak za promenu Ustava zvanično pokreće podnošenjem Narodnoj skupštini predloga za promenu Ustava od strane ustavom ovlašćenog predlagača, da se Srbija sada nalazi u prvoj fazi tog postupka i da će usvajanjem Predloga Vlade na sednici koja je zakazana za 8. jun Narodna skupština dati svoju saglasnost na ono što taj predlog sadrži. S tim u vezi, istakao je da Narodnu skupštinu u daljem postupku promene obavezuju pravci i pitanja koja su u tom predlogu navedena.

 U nastavku svog izlaganja izneo je svoje zamerke na važeći Ustav iz 2006. godine i ukazao na neke od normativnih formalnih mana u postupku promene ustava. On je istakao i da u postupku promene Ustava mora da se nađe balans u oblasti pravosuđa i da smo na dobrom putu da to i učinimo, te je pozvao sve relevantne činioce da pomognu svojim stručnim savetima u tom postupku.

 Mateja Novčić Štancar, zamenik šefa Delegacije EU u Srbiji podsetila je prisutne da je Srbija dobrovoljno odlučila da započne proces pristupanja EU, kao i da se time preuzela određene obaveze koje iz toga proizilaze, Ona je naglasila da je za EU oduvek bilo važno da parlament izradi nacrt teksta, i u skladu sa preporukama Venecijanske komisije, obavi široke konsultacije sa zainteresovanim stranama, sudijama i tužiocima, predstavnicima Pravosudne akademije, kao i da će EU pažljivo da prati ceo proces oko ustavnih promena.

 Georg Stawa, ataše za pravosuđe Ambasade Austrije, istakao je da je Srbija ta koja menja svoj Ustav prema svojim potrebama i da je niko neće pritiskati na tom putu. On je istakao da je važno da Srbija dobije nezavisno pravosuđe posebno imajući u vidu činjenicu da nezavisnost jača odgovornost te da bi se to obezbedilo, moraju da postoje jasni ciljevi koji opisuju koje su to najbolje osobine koje kandidati treba da imaju da bi bili izabrani i koji su to kriterijumi i mehanizmi za izbor, efikasnost, nezavisnost i nepristrasnost u radu sudija i javnih tužilaca. On je naglasio da Ustav treba da uspostavi takve standarde koji će naglasiti ulogu Pravosudne akademije i postojanje objektivnih procedura koje će omogućiti da se odaberu najbolji mogući kandidati.

 Nadia Ćuk, zamenik šefa misije Saveta Evrope u Beogradu, istakla je da je poštovanje standarda u oblasti pravosuđa od suštinskog značaja kako bi se obezbedila vladavina prava u Srbiji. Ona je podsetila da je Monitoring komitet u februaru ove godine zahtevao mišljenje Venecijanske komisije o ustavnom i pravnom okviru kojim se reguliše upravljanje demokratskim institucijama u Srbiji, kao i da je nacrt tog mišljenja podnet na usvajanje na plenarnoj sednici Venecijanske komisije koja je zakazana za 21. oktobar 2021. godine i izrazila očekivanje da će to mišljenje biti dobra smernica za promene Ustava.

 Sara Gruen, zamenica šefa Misije OEBS-a u Srbiji naglasila je da je pred Narodnom skupštinom nekoliko zadataka u procesu izmena važećeg Ustava i je Misija OEBS-a u Srbiji spremna da podrži Narodnu skupštinu i svim fazama koje predstoje do donošenja ustavnih promena, uključujući i angažovanje eksperata iz ODHIR-a.

 Nenad Vujić, direktor Pravosudne akademije, istakao je da kroz uvođenje Pravosudne akademije u proces izbora i selekcije dobijaju jasni i merljivi kriterijumi za izbor određenog kandidata za sudiju. On je ukazao i da je preporuka Venecijanske komisije bila da Pravosudna akademija uđe u Ustav. U pogledu predloženog parnog broja članova Visokog saveta sudstva, on je ukazao da praksu nekih zemalja EU koje takođe imaju parni broj članova tog saveta. U nastavku, on je podsetio da se mora gledati Akcioni plan za Poglavlje 23 u kome su jasno određeni rokovi i ciljevi, kao i da je u ovom planu jasno sadržana orjentacija da nikakve promene Ustava u oblasti pravosuđa neće da dovedu do reizbora sudija.

 Javno slušanje je zaključila predsednik Odbora Jelena Žarić Kovačević zahvalivši se učesnicima javnog slušanja koji su omogućili članovima Odbora za ustavna pitanja i zakonodavstvo da čuju različita mišljenja i stavove o promenama Ustava u oblasti pravosuđa i istakla da će Odbor za ustavna pitanja i zakonodavstvo uzeti u obzir sva mišljenja, predloge i primedbe iznete na ovom javnom slušanju prilikom izrade akta o promeni Ustava.